代張起巖和清塘詩
作者：金履詳
朝代：宋

paragraphs: 清塘佳哉，上有横霄映漢之卿雲，下有通川入海之流泉。
不舍晝夜揚清清，清流迴環山奔迎。
暮雨層波綠，朝暉山氣新。
呼吸溪光飲山渌，人人冰玉若爲貧。
我欲買山居其間，嚢中不靳金滿籝。
明月清風對高士，絲桐一張酒五經。
俯看塵世幾蚊蚋，須臾起滅敗與成。
炎涼僅昕夕，晦朔分枯榮。
眼前突兀徒駭俗，死後滅没杳無聞。
孰若此地多君子，純孝千古留風聲。
天光浮動映松柏，地望流傳光丘林。
太鈞播羣品，生靈本一心。
何況古人傑，由来毓地靈。
欲爲混沌鑿七竅，須凴天工揮五丁。
窮爲樂善之君子，達爲廟社之元勲。
於此地靈有媿無，鄙人敢此問諸君。